De troede ellers, de havde fundet deres drømmehus i naturskønne omgivelser mellem Løgstør og Aars. Men drømmen har for familien udviklet sig til et mareridt, efter de har opdaget, at gulvene i huset er konstrueret forkert - der er nemlig alt for langt i mellem de bærende strøer under gulvet. - En af de ting, man fandt, er, at det ikke er så rart at stå heroppe, for man kan faktisk få toilettet til at gynge ret meget, fortæller Henrik Nicolajsen, mens han hopper en anelse på gulvet på badeværelset på husets 1. sal. Toilettet gynger. - Herovre kan man tydeligt se, hvordan understøtningen mangler på gulvet, siger Henrik Nicolajsen, mens han træder gulvet ned ude ved væggen. Forsikringsselskab afviser For hvor der skal være 60 centimeter i mellem strøerne, er der nogle steder 120, så der skal ikke den store matematiker til at regne ud, at det holder ikke i længden. Derfor har Henrik Nicolajsen i et år kæmpet for at få ejerskifteforsikringen til at dække konstruktionsfejl i husets gulve. - Her har forsikringen brækket lidt af gulvet op for at se, om det nu kan passe, at der ikke er 60 centimeter i mellem strøerne - og den her siger 78, fortæller Henrik Nicolajsen. Huset som Henrik Nicolajsen og familien har købt er 222 år gammelt, og det er blevet renoveret i 1980. Derfor køber de i forbindelse med huskøbet en udvidet ejerskifteforsikring, efter Dansk boligforsikring rådgiver dem til det. Den koster i omegnen af 42.000 kroner. Derfor har Henrik Nicolajsen en rimelig forventning om, at forsikringsselskabet dækker konstruktionsfejlene. Men Dansk Boligforsikring afviser. - Det klager vi over. Og så har det egentlig kørt siden, hvor vi får nogle svar, som ikke er helt fyldestgørende, og så starter vi forfra, og det er der, hvor vi står endnu. Efter et års tovtrækkeri får de et tilbud af Dansk Boligforsikring. De kan give 150.000 kroner til at udbedre de fejl, der cirka koster 600.000 kroner at få lavet. - Det kommer vi jo ikke langt for. Det seneste vi har fået at vide (af forsikringen red.), er, at vi kan bare klage. Vores klare indtryk er, at de prøver at køre os trætte, lyder det fra Henrik Nicolajsen. Men helt så enkelt er det ikke, hvis man spørger Dansk Boligforsikring. - Først og fremmest afviser vi kravet på grund af husets alder og konstruktion. Og det er sammenholdt med en række anmærkninger, som ligger i tilstandsrapporten, siger Peter Arnfeldt, der er kommunikationsansvarlig i Dansk Boligforsikring. Men det er jo netop derfor, de tegner en udvidet ejerskifteforsikring. Hvorfor dækker den ikke de fejl, der er fundet på ejendommen? - Det er fordi, den udvidede dækning dækker ulovlige forhold. Og vi mener sådan set ikke, der er nogle ulovlige ting. Den måde, man lavede gulv på for 200 år siden, er jo ikke den samme måde, man laver gulv på i dag. Men der er ikke noget forkert eller ulovligt i konstruktionerne. Når forsikringsselskabet alligevel tilbyder Henrik Nicolajsen 150.000 kroner er det for at 'lade tvivlen komme kunden til gode'. - Man kan ikke forsikre sig ud af alt. Og man kan slet ikke forsikre sig til en opgradering, siger Peter Arnfeldt.

Opsummering:
Henrik Nicolajsen har i halvandet år boet sammen med sin familie i et hus i Løgstør, hvor gulvene giver sig så meget, at de knap tør gå på dem. Forsikringsselskab har afvist familiens krav.